Vermiste boer se liggaam gevind | Maroela Media
Vermiste boer se liggaam gevind
Sy oorskot is in 'n sloot naby Vrede in die Vrystaat gevind. (Argieffoto ter illustrasie: Anja van der Merwe/Maroela Media)
Die liggaam van 'n boer wat in Maart reeds as vermis by die polisie in Mpumalanga aangemeld is, is gevind.
Die 54-jarige Themba Isaac Vilakazi se oorskot is Dinsdag in 'n sloot naby Vrede in die Vrystaat gevind, sê brig. Leonard Hlathi, polisiewoordvoerder in Mpumalanga.
Vilakazi het op 25 Maart raaiselagtig verdwyn nadat hy aan sy gesin gesê het dat hy na die Standerton-polisiestasie gaan om iemand te ontmoet wat vroeër gebel en hom oënskynlik as 'n polisiebeampte geïdentifiseer het.
"Hy is glo in sy Toyota-bakkie weg om die persoon te gaan ontmoet."
Hlathi sê Vilakazi se familie het hom as vermis aangemeld nadat hulle vergeefs probeer het om hom op sy selfoon in die hande te kry. Daar was sedertdien geen spoor van hom nie.
Woensdag het die polisie 'n deurbraak in die saak gemaak en twee mans, onderskeidelik 32 en 33 jaar oud, in Standerton aangekeer. 'n Item wat vermoedelik aan Vilakazi behoort, is na bewering in die besit van een van die mans gevind.
Die ander man het glo uitgewys waar Vilakazi se liggaam begrawe is.
Sy wit Toyota-bakkie, met die registrasienommer KTC 469 MP, word egter steeds vermis.
Volgens Hlathi verskyn die twee mans Donderdag in die Standerton-landdroshof op 'n aanklag van moord.
Genl.maj. Thulani Phahla, waarnemende polisiehoof in Mpumalanga, het die polisie vir hul ondersoekwerk geloof. "Ons glo die ondersoek gaan goed vorder en verseker dat geregtigheid vir die vermoorde boer geskied.
"Ons glo ook die inhegtenisneming gaan 'n sterk boodskap aan plaasmoordenaars stuur dat ons op hul spoor is."
Die polisie is intussen steeds op soek na die verdagtes betrokke by die moord op die 58-jarige Hennie Moldenhauer wat die afgelope naweek op sy plaas naby Amersfoort vermoor is.
Moldenhauer se bakkie het nog geluier toe sy vrou, Mokkie, Sondagoggend op sy liggaam langs 'n gestroopte sojaboonlandery afgekom het.
Moldenhauer se liggaam is sowat 10 m van die bakkie met 'n skietwond aan die kop aangetref. Sy eie twee vuurwapens was vermis en die vermoede bestaan dat hy deur onwettige jagters wat met honde op sy plaas gejag het, vermoor is.
Phahla het ook 'n beroep op mense gedoen om na vore te kom met inligting oor ander vermeende verdagtes.
Enigiemand met inligting oor die voorval kan konst. Nomndeni Madonsela by 071 203 1458 bel.
Water: Hofsaak oor Kubane binnekort aangehoor
Student kritiek ná renoster hom trap
Net te erg
Boere van alle ras is uitgelewer aan hul eie genade. Sterkte aan die familie
Ai dis bitter hartseer . Sterkte aan die familie
It's disheartening to read about farmers being attacked and murdered every day.
And the Feckless circus sit and watch.
Ek het so paar weke terug voorstel gemaak dat Afriforum, Solidariteit, Landbou Unies planne in werking te stel om jongmense op te lei en op plase te plaas om boere by te staan. Hoeveel moorde op boere (Wit, swart is nie die issue nie) elke persoon wat lewe maak om kos op die tafel van SA te sit is 'n boer. Hoeveel keer gaan ons nog elke dag op sosiale media lees dat nog 'n boer aangeval is? Wanneer gaan ons besef dat dit 'n stille guerilla oorlog is teen die boere en hulle plase wat ons moet voed! Miskien… Lees meer »